Tre af Bestseller-milliardæren, Anders Holch Povlsens, fire børn blev på tragisk vis dræbt søndag under terror-eksplosionerne i den srilankanske hovedstad, Colombo.

Det bekræfter Jesper Stubkier, Communication Manager hos Bestseller A/S, over for B.T.

'Det kan vi desværre bekræfte. Vi beder jer respektere privatlivets fred, og vi har derfor ingen yderligere kommentarer,' lyder det i en e-mail fra Jesper Stubkier.

Otte eksplosioner ramte påskedag kirker og hoteller i byen Colombo i feriedestinationen Sri Lanka. Mere end 290 meldes dræbt i angrebene, der beskrives som terrorangreb. Mindst 500 er blevet såret.

OVERBLIK: Terrorangreb i Sri Lanka Tre af Bestseller-milliardæren, Anders Holch Povlsens, fire børn er blandt de mange udenlandske dødsofre for tilsyneladende koordinerede bombeangreb i Sri Lanka. Mindst seks kraftige bomber eksploderede søndag i tre kirker og i tre femstjernede hoteller i Sri Lanka. Det blev fulgt op af yderligere to eksplosioner. Herunder et overblik over angrebene, som har dræbt mindst 290 mennesker - heraf tre danskere og mange andre udlændinge - og såret omkring 500 mennesker: * De tre ramte kirker er St. Sebastian's i Katuwapitiya, der ligger nord for hovedstaden Colombo, St. Anthony's Kirke i Kochcikade, Colombo, og en kirke i Batticaloa på Sri Lankas østkyst. * De tre ramte hoteller er Shangri-La Colombo, Kingsbury Hotel og Cinnamon Grand Colombo. * Yderligere to eksplosioner ramte flere timer efter de første angreb. Den første eksplosion ramte et mindre hotel i Colombo, hvor to blev dræbt, oplyste politiet. Den anden var en selvmordsbombe, som blev udløst, da politiet ville ransage en adresse i hovedstaden. Tre politifolk blev dræbt, sagde en politikilde til AFP. * Ifølge direktøren for National Hospital i Colombo og nyhedsmedier er der også er dødsofre fra blandt andet Storbritannien, Holland, Indien, Tyrkiet, Kina, Marokko, Pakistan, USA, Japan, Bangladesh og Portugal. * Den srilankanske premierminister, Ranil Wickremesinghe, meddelte søndag, at otte personer var anholdt efter bombemassakren. Mandag er antallet af anholdte oppe på 24 ifølge politiet. * Landets forsvarsminister kaldte på et pressemøde angrebene for "terror". Han sagde videre, at alle de skyldige vil blive fængslet så hurtigt som muligt. * Myndighederne i Sri Lanka indførte et natligt udgangsforbud med øjeblikkelig virkning. Mandag er forbuddet ophævet. Samtidig har landets regering lukket ned for alle større sociale medier og beskedtjenester. * Allerede for ti dage siden advarede Sri Lankas politichef, Pujuth Jayasundara, om kommende angreb mod kendte kirker. * Politichefen henviste til efterretninger fra udlandet om selvmordsangreb, som skulle være planlagt af en radikal muslimsk gruppe i Sri Lanka - gruppen NTJ (Det Nationale Thowheeth Jama'ath).

Blandt de dræbte er tre danskere, som altså nu er blevet bekræftet at være Anders Holch Povlsens og hans hustru, Anne Holch Povlsens, tre børn.

Et øjenvidne ved navn Kieran Arasaratnam udtalte til BBC News søndag, at han så 'en dansk kvinde miste sine tre børn' under bombeangrebet på Hotel Shangri-La:

»Hun sagde 'pray for me, pray for me' (bed for mig, bed for mig, red.),« fortalte han til mediet, mens han også på Facebook har skrevet om sin oplevelse:

'Dansk familie med tre børn. Forældrene overlevede. Tre børn omkom tilsyneladende. Jeg har selv tre børn og ved præcis, hvad de føler lige nu.'

Srilankansk politi vurderer skaderne på luksushotellet Shangri-La Hotel i Colombo, hvor rigmanden Anders Holch Povlsens tre børn mistede livet under terrorangrebene søndag. Foto: ISHARA S. KODIKARA Vis mere Srilankansk politi vurderer skaderne på luksushotellet Shangri-La Hotel i Colombo, hvor rigmanden Anders Holch Povlsens tre børn mistede livet under terrorangrebene søndag. Foto: ISHARA S. KODIKARA

Det er endnu ikke blevet meldt officielt ud, hvem der står bag terrorangrebene, men 24 personer er blevet anholdt.

Familien Holch Povlsen er en yderst privat familie, hvor forældrene altid har skånet deres børn fra medierne.

Det er endnu uvist, hvem af parrets fire børn der overlevede den tragiske massakre søndag.

Anders Holch Povlsen er administrerende direktør i tøjkoncernen Bestseller A/S, som hans forældre, Troels Holch Povlsen og Merete Bech Povlsen, stiftede i 1975.

Anders Holch Povlsen og hans hustru, Anne Holch Povlsen, har på tragisk vis mistet tre af deres fire børn under massakren i Sri Lanka søndag. Vis mere Anders Holch Povlsen og hans hustru, Anne Holch Povlsen, har på tragisk vis mistet tre af deres fire børn under massakren i Sri Lanka søndag.

Siden da er koncernen vokset til Danmarks største af slagsen. Bestseller A/S har omkring 2.780 butikker i 70 lande og 17.000 medarbejdere.

I regnskabsåret 2017/2018 omsatte koncernen for 23 milliarder kroner. Ejerskabet af tøjkoncernen har dermed gjort familien Holch Povlsen til én af Danmarks rigeste familier.

Anders Holch Povlsens formue vurderes at være på godt 53 milliarder kroner. Penge, som han har tjent på Bestseller, men også på aktier i butikskæden Normal og store internationale firmaer som Zalando og Asos.

Den danske milliardær ejer 89.000 hektar land i Skotland og er dermed landets største private jordejer. Til daglig bor han i Constanstinsborg ved Aarhus sammen med sin familie.